**Dansul unei nopți de toamnă**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dansez printre frunze căzute,

dansez într-un hohot de râs,

dansez pe uitări așternute,

privind spre un dulce surâs.

E muzica, oare, de vină

că dansul mi-e mult mai destins,

ori toamna aceasta-i divină

și-n brațele ei m-a cuprins?

E, poate, privirea ei caldă,

e ritmul, e setea din noi?

Prin stropii din ploaie ne scaldă

o vrajă-mpărțită la doi.

Dansez într-o noapte de toamnă,

și plouă, dar noaptea-i de vis

când totul din noi ne îndeamnă

la dans, pe un ring redeschis.